Document ID: 32004D0747

ΑΠΌΦΑΣΗ ΤΗΣ ΕΠΙΤΡΟΠΉΣ
της 26ης Οκτωβρίου 2004
για τις λεπτομέρειες εφαρμογής της οδηγίας 93/25/ΕΟΚ του Συμβουλίου σχετικά με τη διεξαγωγή στατιστικών ερευνών σχετικά με το ζωικό κεφάλαιο και την παραγωγή στον τομέα των αιγοπροβάτων
[κοινοποιηθείσα υπό τον αριθμό Ε(2004) 4092]
(Κείμενο που παρουσιάζει ενδιαφέρον για τον ΕΟΧ)
(2004/747/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 93/25/ΕΟΚ του Συμβουλίου, της 1ης Ιουνίου 1993, σχετικά με τη διεξαγωγή στατιστικών ερευνών στον τομέα παραγωγής αιγοπροβάτων (1), και ιδίως το άρθρο 2 παράγραφος 2, το άρθρο 3 παράγραφοι 2 και 3, το άρθρο 7 και το άρθρο 13 παράγραφος 3,
Εκτιμώντας τα ακόλουθα:
(1)
Για την εκτέλεση των ερευνών που προβλέπονται στην οδηγία 93/25/ΕΟΚ, απαιτείται να υπάρχουν ακριβείς ορισμοί. Για το σκοπό αυτό, απαιτείται να καθοριστούν οι γεωργικές εκμεταλλεύσεις που περιλαμβάνονται στην έρευνα. Απαιτείται, εξάλλου, να προσδιοριστούν επακριβώς οι διάφορες κατηγορίες για την κατανομή των αποτελεσμάτων της έρευνας, καθώς και οι τάξεις μεγέθους του ζωικού κεφαλαίου και οι εδαφικές υποδιαιρέσεις με βάση τις οποίες τα κράτη μέλη συντάσσουν τα αποτελέσματα των στατιστικών ερευνών που διεξάγουν σε τακτά χρονικά διαστήματα. Για την κατάρτιση στατιστικών σφαγής ζώων, απαιτείται να υπάρχει ένας ενιαίος ορισμός του βάρους σφαγίου.
(2)
Στη συνέχεια της ένταξης της Δημοκρατίας της Τσεχίας, της Εσθονίας, της Κύπρου, της Λετονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας, απαιτείται να πραγματοποιηθούν ορισμένες τεχνικές προσαρμογές.
(3)
Ο κανονισμός (ΕΚ) αριθ. 1059/2003 του Ευρωπαϊκού Κοινοβουλίου και του Συμβουλίου (2) θεσπίζει μια κοινή ονοματολογία των εδαφικών στατιστικών μονάδων (NUTS) για τα κράτη μέλη· κατά συνέπεια, απαιτείται να αντικατασταθούν τα περιφερειακά επίπεδα που είχαν οριστεί παλαιότερα από τη νέα ονοματολογία NUTS.
(4)
Πρέπει να καταργηθεί η απόφαση 2003/597/ΕΚ της Επιτροπής, της 4ης Αυγούστου 2003, περί των λεπτομερών κανόνων εφαρμογής της οδηγίας 93/25/ΕΟΚ του Συμβουλίου όσον αφορά τις στατιστικές έρευνες στον τομέα του ζωικού κεφαλαίου αιγοπροβάτων και της παραγωγής αιγοπροβάτων (3).
(5)
Η παρούσα απόφαση είναι σύμφωνη με τη γνώμη της μόνιμης επιτροπής γεωργικών στατιστικών,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Γεωργική εκμετάλλευση, κατά την έννοια του άρθρου 2 παράγραφος 2 της οδηγίας 93/25/ΕΟΚ, είναι κάθε τεχνικοοικονομική μονάδα που υπόκειται σε ενιαία διαχείριση και παράγει γεωργικά προϊόντα.
2. Στην έρευνα που προβλέπεται στο άρθρο 1 παράγραφος 1 της οδηγίας 93/25/ΕΟΚ περιλαμβάνονται:
α)
γεωργικές εκμεταλλεύσεις με χρησιμοποιούμενη για γεωργικούς σκοπούς έκταση μεγαλύτερη ή ίση του 1 εκταρίου (ha)·
β)
γεωργικές εκμεταλλεύσεις με χρησιμοποιούμενη για γεωργικούς σκοπούς έκταση μικρότερη του 1 εκταρίου (ha), όταν αυτές παράγουν σε κάποιο ποσοστό με σκοπό την πώληση, ή όταν η μονάδα παραγωγής τους υπερβαίνει ορισμένα φυσικά όρια.
3. Τα κράτη μέλη, τα οποία θέλουν να χρησιμοποιήσουν ένα άλλο όριο έρευνας, αναλαμβάνουν την υποχρέωση να καθορίσουν ένα τέτοιο όριο, ώστε να αποκλείονται μόνον οι πολύ μικρές επιχειρήσεις, οι οποίες από κοινού συμβάλλουν με ποσοστό έως 1 % επί των συνολικών τυπικών ακαθάριστων κερδών [κατά την έννοια της απόφασης 85/377/ΕΟΚ της Επιτροπής (4)] του αντίστοιχου κράτους μέλους.
Άρθρο 2
Οι ορισμοί των κατηγοριών αιγοπροβάτων που αναφέρονται στο άρθρο 3 παράγραφος 1 και στο άρθρο 13 παράγραφος 2 της οδηγίας 93/25/ΕΟΚ εμφαίνονται στο παράρτημα I της παρούσας απόφασης.
Άρθρο 3
Για τις εδαφικές υποδιαιρέσεις που αναφέρονται στο άρθρο 7 παράγραφος 1 της οδηγίας 93/25/ΕΟΚ, τα κράτη μέλη ακολουθούν το επίπεδο της κοινής ονοματολογίας εδαφικών στατιστικών μονάδων (NUTS) που ορίζεται στο παράρτημα ΙΙ της παρούσας απόφασης.
Τα κράτη μέλη απαλλάσσονται από την υποχρέωση σύνταξης αποτελεσμάτων για τις περιφέρειες στις οποίες το ζωικό κεφάλαιο είναι κατώτερο του 1 % του εθνικού ζωικού κεφαλαίου.
Άρθρο 4
Οι τάξεις μεγέθους του ζωικού κεφαλαίου που αναφέρονται στο άρθρο 10 παράγραφος 1 της οδηγίας 93/25/ΕΟΚ εμφαίνονται στο παράρτημα III της παρούσας απόφασης.
Άρθρο 5
Το βάρος σφαγίου που αναφέρεται στο άρθρο 13 παράγραφος 1 της οδηγίας 93/25/ΕΟΚ είναι το βάρος κρύου σφαγίου του σφαγμένου ζώου μετά από την αφαίμαξη, την εκδορά και την απεντέρωση και μετά από την αφαίρεση της κεφαλής (χωρισμένης στο επίπεδο της αντλαντοϊνικής άρθρωσης), των ποδών (αποκομμένων στο επίπεδο της καρπομετακάρπιας ή ταρσομετατάρσιας άρθρωσης), της ουράς (αποκομμένης μεταξύ του έκτου και του έβδομου κοκκυγικού σπονδύλου), των μαστών και των γεννητικών οργάνων.
Τα νεφρά και το περινεφρικό λίπος περιλαμβάνονται στο σφάγιο.
Άρθρο 6
Η απόφαση 2003/597/ΕΚ καταργείται.
Οι παραπομπές στην καταργηθείσα απόφαση θεωρείται ότι αφορούν πλέον την παρούσα απόφαση.
Άρθρο 7
Η παρούσα απόφαση απευθύνεται στα κράτη μέλη.
Βρυξέλλες, 26 Οκτωβρίου 2004.

Labels: 17
19
10
6
15